તમે ટીવી પર આવતી વિસ્પર વિંગની જાહેરાતમાં જોતાં હશો કે એક પેડ પહેર્યાં પછી તેનું કોન્ફિડન્સ લેવલ કેટલું ઊચું જતું બતાવાય છે. એક ભાઈ કે પતિ તરીકે તમારામાં સહેજપણ અક્કલ અને સંવેદનશીલતા હશે તો તમે એવું પણ નોંધ્યું હશે કે મહિનાના ચારેક દિવસ તમારી બહેન કે પત્ની ઉખડેલી-ઉખડેલી, મૂડલેસ રહેતી હોય છે. એ દિવસોમાં સહજપણે તેનું શરીર તેના નિયંત્રણમાં રહેતું નથી. તેને પેઈન થાય છે અને મમ્મી બનેલી છોકરીઓ કહે છે તે પ્રમાણે આ પેઈન, સેમી લેબર પેઈન જેવું સાબિત થતું રહે છે. પેટમાં નાભિ નીચે દુઃખ્યા કરે છે, પગ ભીના રહે છે, માથું કવચિત પકડાયેલું રહે છે, ધ્યાન ત્યાંનું ત્યાં રહ્યા કરે છે અને ઓફિસમાં વારંવાર વોશરૂમમાં જતા રહેવાનું થાય છે. અને પુરુષ સહકર્મીઓ તેના વિશે મર્માળુ હસ્યા કરતા રહે છે...પ્રકૃતિ તેને ક્રૂર રીતે શરમમાં મૂકી દે છે ક્યારેક..